Jan-Erik Aalbu

**Jan-Erik Aalbu** (født 1963) er en norsk idretts- og bedriftsleder, og tidligere fotballspiller fra Bærum. I 2024 ble han ny sportssjef for hopp i Norges Skiforbund.

Aalbu har hatt en rekke lederjobber, deriblant som sportssjef for det norske kombinert- og hopplandslaget, det amerikanske hopplandslaget, for fotballklubbene Stabæk og Vålerenga, for Norges Golfforbund, samt medieselskapet SBS Discovery. Han har også vært daglig leder for Bærum Sportsklubb og Ullevaal Media Center. I 2018 ble han ansatt som kommersiell sjef for Norges Håndballforbund.

Som fotballspiller spilte han for Bærum og Vålerenga. Han har også vært på juniorlandslag i skihopping.

Aalbu har også jobbet som kommentator av både skihopping og fotball i NRK og Eurosport.

## Idrettskarriere
Aalbu var aktiv innen både skihopping og fotball i sin ungdom. Han var en del av Norges juniorlandslag i skihopping, men ga seg da han var 20 år gammel.

Som fotballspiller debuterte han i A-lagssammenheng for Bærum Sportsklubb og gikk så videre til Vålerenga Fotball, hvor han var med på å vinne NM-sølv og seriebronse i 1985. Aalbu spilte for Vålerenga i cupfinalen 1985 mot Lillestrøm, en kamp der André Krogsæter skåret fire mål mot Oslo-klubben. Lillestrøm vant 4–1. Aalbu spilte høyreback på bekostning av Bengt Eriksen. Aalbu ga seg som fotballspiller i 1990, da spilte han for Bærum Sportsklubb.

## Yrkeskarriere
Aalbu begynte som sportssjef i Stabæk i juli 2004. Klubben rykket ned fra Tippeligaen etter sesongen 2004 og Aalbu ga seg på nyåret i 2005. 1. mai 2005 startet Aalbu som sportssjef i Norges Golfforbund.

Han begynte sommeren 2004 som sidekommentator til Arne Scheie, han skulle være med i et studio NRK hadde etablert i forbindelse med en del større hopprenn, samt bidra både på internett og radio for statskanalen.

Aalbu og Suzann Pettersen hadde en konflikt våren 2006 etter at hennes caddie begynte å jobbe for Henrik Bjørnstad, til tross for Pettersens ønske om det motsatte. Konflikten ble løst sommeren samme år.

Etter en dårlig første halvdel av sesongen 2007 for Vålerenga måtte Myhre 8. juli 2007 gå ut og avkrefte at det var intern konflikter innad i Vålerenga mellom han og Aalbu. Aalbu meddelte 8. august 2008 at han ville slutte etter endt sesong

### Hopplandslaget
I juni 2024 ble han ansatt som ny sportssjef for hopplandslaget. Aalbu var tidligere hopp- og kombinertsjef i perioden 2002 til 2004. Aalbu ble senere involvert i en kontrovers i forbindelse med sin første periode i embetet. Etter innføringen av KMI-regelen for skihoppere i 2004, sa han og daværende landslagettrener Mika Kojonkoski at regelen var perfekt for en kraftig bygd utøver som Daniel Forfang. Forfang selv sa imidlertid etter oppsigelse i 2006 at han bare veide 61,7 kilo og måtte følge en streng diett.

Den 9. mars 2025, og siste dag av Ski-VM 2025, innrømmet han juks etter at det var oppdaget manipulering av hoppdressene til Marius Lindvik og Johann André Forfang, noe som resulterte i at Aalbu vurderte sin stilling som hoppsjef for det norske hopplandslaget.

## Meritter
### Meritter som trener/sportssjef
* VM-gull i skiflyging lag, 2004
* Roar Ljøkelsøys VM-gull i skiflyging, 2004
* Sigurd Pettersens hoppukeseier 2004
* VM-bronse laghopp, 2003
* Tommy Ingebrigtsens VM-sølv K90, 2003
* Bjarte Engen Viks VM-gull i 1999
* Fred Børre Lundbergs OL-gull i 1994

### Merittliste som fotballspiller
* NM-sølv med Vålerenga i 1985
* Seriebronse med Vålerenga i 1985

## Familie
Aalbu er gift med Ellen Scheel Aalbu (spilt for Norges landslag i fotball), og de har to barn sammen: Andreas og Anniken. Jan-Erik traff Ellen i Jardar-miljøet, der han spilte fotball i sine juniordager, og har også vært fotballtreneren hennes. Andreas har spilt på aldersbestemte lag i Bærum Sporsklubb og ble i 2009 tatt opp på A-laget. Han scoret 2 mål på sine opptredener i debutsesongen og ble i 2010 lagets toppscorer med 11 mål.

## Referanser


## Eksterne lenker
* 
*